**Mezőőri járulék**

**1. Ügyleírás:**

Hajdúhadház Város Önkormányzat Képviselő-testülete a mezei őrszolgálat létesítéséről, működéséről és a mezőőri járulékról szóló a 23/2015.(IV.30.) önkormányzati rendeletében (a továbbbiakban: rendelet) rendelkezett.

A rendelet célja 1. § (1) bekezdés szerint

a) Hajdúhadház város közigazgatási területéhez tartozó, külterületi fekvésű termőföldek – ide nem értve az erdőt, a halastavat – őrzése,

b) a termőföldeken lévő, illetve azokhoz tartozó termények és termékek, felszerelések, eszközök, haszonállatok, továbbá mezőgazdasági építmények, egyéb művelési ágú ingatlanok földmérési jelek védelme,

c) az illegális hulladéklerakó helyek kialakulásának megakadályozása,

d) a külterület közrendjének, közbiztonságának erősítését szolgáló mezei őrszolgálat felállítása, valamint az őrszolgálat működési feltételeinek biztosítása.

(2) A rendelet területi hatálya Hajdúhadház város közigazgatási területéhez tartozó, külterületi fekvésű, valamennyi mezőgazdasági jellegű művelési ágba sorolt területekre terjed ki, kivéve az erdőt és a halastavat.

(3) A rendelet személyi hatálya kiterjed a mezei őrszolgálat feladatait ellátó mezőőrre, a mezőőr feladatainak ellátását irányító polgármesterre, valamint az (1) bekezdésben meghatározott terület használójára, illetve tulajdonosára.

A rendelet 3.§ (2) bekezdése szerint amezőőri járulék éves díjtétele:

*a)* szántó, rét, legelő (gyep) és nádas művelési ágú földterületek esetében 1.200.- Ft/hektár

*b)* szőlő, kert és gyümölcsös művelési ágú földterületek esetében 1.- Ft/m2

de egy földhasználó esetében minimum 1.000.- Ft/év. A járulékot a kerekítés szabályai szerint 100 forintra kerekítve földhasználóként összevontan, a tulajdonosok (földhasználók) között tulajdoni hányadaik (földhasználat esetén a használat) arányában megosztva kell megállapítani. A 2025. évet követően a mezőőri járulék a tárgyévet megelőző évi mezőőri járulék mértékének a tárgyévet megelőző második évre vonatkozó, a Központi Statisztikai Hivatal által közzétett éves fogyasztóiár-indexxel valorizált összege, amelyet 100 forintra kerekítve kell megállapítani. Az előbbiek szerint megállapított járulék mértéket Hajdúhadház Város Önkormányzata internetes honlapján a tárgyévet megelőző év október 31-ig közzéteszi.

A mezőőri járulék megfizetésére a földhasználó köteles. Amennyiben a földhasználó ismeretlen vagy a tulajdonossal azonos, a tulajdonos köteles a mezőőri járulékot megfizetni. A használatba adás tényét szükség esetén a tulajdonos hitelt érdemlő módon, okirattal köteles igazolni.

Valamennyi tulajdonos által írásban megkötött és az adóhatósághoz benyújtott megállapodásban a tulajdonosok az adóalanyisággal kapcsolatos jogokkal és kötelezettségekkel egy tulajdonost is felruházhatnak.

Mezőőri járulék megfizetésére kötelezett a földhasználó, aki a naptári év (a továbbiakban: év) első napján a földrészlet használója. Amennyiben az ingatlannak több használója/ tulajdonosa van, a használati/tulajdoni arány szerint kell a járulékot megfizetni. Az egy ingatlanra fizetett járulék mértéke nem haladhatja meg a (2) bekezdésében meghatározott mértéket.

Mentes a járulékfizetés alól

a) a Magyar Állam és a helyi önkormányzat;

b) *a fásított terület művelési ágban nyilvántartott földrészlet.*

A mezőőri járulékot évente, két egyenlő részletben március 15-ig és szeptember 15-ig kell megfizetni a Hajdúhadház Város Önkormányzata 60400004-11010883 számú mezőőri járulék elnevezésű számlájára.

A befizetett mezőőri járulék Hajdúhadház Város Önkormányzat költségvetésének bevételét képezi.

A járulékfizetési kötelezettség a használati jog, illetőleg a tulajdonjog megszerzését követő év első napján keletkezik, és annak az évnek az utolsó napján szűnik meg, amikor a használati jog, illetőleg a tulajdonjog megszűnik. E változások bejelentése az érintett földhasználók/tulajdonosok kötelezettsége.

A mezőőri járulék fizetési kötelezettségének megállapítása

a) a földhasználó (tulajdonos) bevallása,

b) az ingatlan nyilvántartás adatai vagy

c) a mezőőrök helyszíni felmérése alapján történik.

A b) vagy c) pontok alkalmazására az önkéntes bevallás hiányában vagy a közölt adatoknak a tényleges állapottól való eltérése esetén kerül sor.

A jegyző határozatba állapítja meg a fizetendő mezőőri járulék összegét.

Amennyiben a benyújtott bevalláshoz képest változás történik, a használó (tulajdonos) 15 napon belül újabb bevallást köteles tenni.

**2. Az ügyintézéshez szükséges okiratok, dokumentumok, űrlapok:**

földhasználati lap,

adás-vételi szerződés,

megállapodás,

nyilatkozat

**3. Az eljáró szerv adatai, elérhetősége:**

Hajdúhadházi Polgármesteri Hivatal

4242 Hajdúhadház, Bocskai tér 1. szám

Telefon:  06-52-384-103

Email: adocsoport@hajduhadhaz.hu

Hivatali kapu rövid neve: HADHAZ

KRID azonosító: 208072952

**4.Az eljáró szerv illetékességi területe:** Hajdúhadház város közigazgatási területe

**5. Az ügyintézés helye, ügyfélfogadási idő:**

**Helyszín:** Hajdúhadházi Polgármesteri Hivatal Pénz- és Adóügyi Iroda

4242 Hajdúhadház, Bocskai tér 1. szám

|  |  |
| --- | --- |
| Hétfő | 07:30 - 12:00 |
| Kedd | 07:30 - 12:00 |
| Szerda | 13:00 - 17:30 |
| Csütörtökön | és Pénteken nincs ügyfélfogadás |

**6. Ügyintézés határideje, a jogorvoslati kérelem benyújtására nyitva álló határidő:**

Az ügyintézés határideje a bevallás benyújtásának időpontjától számított 30 nap. Ez időszakon belül kerül sor a járulék megállapítására, amiről az érintett ügyfél határozat formájában értesül. A határidőn túl, vagy az adóhatóság felszólítása nyomán benyújtott bevallás esetén az ügyintézési határidő a bevallás beérkezése napjától számítódik.

A mezőőri járulék határozat ellen a közléstől számított 15 napon belül a Hajdúhadház Város Önkormányzat Képviselő-testületének (4242 Hajdúhadház, Bocskai tér 1.) címzett, de a Hajdúhadházi Polgármesteri Hivatal Jegyzőjéhez benyújtott illetékköteles fellebbezéssel élhet. Az illeték mértéke a fellebbezéssel érintett vagy vitatott összeg minden megkezdett 10.000 Ft-ja után 400 Ft, de legalább 5.000 Ft, legfeljebb 500.000 Ft, melyet a fellebbezés benyújtásával egy időben kell megfizetni a Hajdúhadház Városi Önkormányzat 60600149-11023548 számú Államigazgatási illeték beszedési számlájára.

**7. Eljárási illeték, vagy igazgatási szolgáltatási díj:**

A bevallás benyújtás illetve a változás bejelentés díj- és illetékmentes.

**8. Kapcsolódó jogszabályok**

[A fegyveres biztonsági őrségről, a természetvédelmi és mezei őrszolgálatról szóló 1997. évi CLIX. törvény,](https://njt.hu/jogszabaly/1997-159-00-00)

[Az illetékekről szóló 1990. évi XCIII. törvény](https://njt.hu/jogszabaly/1990-93-00-00)

[Hajdúhadház Város Önkormányzat Képviselő-testületének a mezei őrszolgálat létesítéséről, működéséről és a mezőőri járulékról szóló 23/2015.(IV.30.) önkormányzati rendelete](https://or.njt.hu/eli/728537/r/2015/23)

**9. Kapcsolódó dokumentumok, nyomtatványok:**

Bevallás Mezőőri

Változás Bejelentő Mezőőri

Megállapodás

**A kérelmek benyújtásához kapcsolódó elektronikus űrlapok az E-önkormányzat portálon** keresztül (<https://ohp-20.asp.lgov.hu/nyitolap>) Hajdúhadház Város Önkormányzatát kiválasztva is elérhetőek.